**РЕПУБЛИКА СРБИЈА**

**МИНИСТАРСТВО ПРОСВЕТЕ, НАУКЕ И ТЕХНОЛОШКОГ РАЗВОЈА**

**Кабинет министра**

**Сектор за високо образовање**

**Сектор за средње образовање и васпитање и образовање одраслих**

**Сектор за дуално образовање и васпитање**

Поштовани,

Овим путем вам се обраћамо како бисмо вам пренели став Наставно-научног већа Филозофског факултета Универзитета у Нишу, као и Савеза заједница средњих школа Србије, у вези са условима уписа на факултете ученика који ће полагати општу, стручну или уметничку матуру.

Наиме, из досадашњих разговора о концепцији опште, стручне и уметничке матуре и о начину вредновања резултата постигнутих на матури приликом уписа на факултет, остало је недовољно разјашњено питање уписа ученика који ће полагати стручну или уметничку матуру.

Филозофски факултет у Нишу се залаже за такву концепцију матурских испита која ће омогућити ученицима свих средњих школа (гимназија, стручних и уметничких) да конкуришу за упис на све факултете без додатних захтева да полажу и делове опште матуре уколико су полагали стручну или уметничку матуру.

Наиме, захтев да ученици средњих стручних и уметничких школа, поред стручне и уметничке матуре, полажу и делове опште матуре како би могли да конкуришу за упис на факултете без ограничења, представљао би својеврсну дискриминацију великог дела популације ученика који завршавају средњу школу. Треба имати у виду да гимназије у Србији похађа сразмерно мали проценат читаве генерације ученика средњих школа. Уколико би само општа матура давала општу проходност ка факултетима, велики проценат ученика из генерације би био у неравноправном положају ако би ученици морали, поред своје матуре, да полажу и делове опште матуре. То би вероватно обесхрабрило многе матуранте који би одустали од уписа на факултет и студирања. Таква последица је крајње непожељна ако се има у виду низак проценат становништва Србије које има високо образовање, и у нескладу је са стратешким циљевима који се тичу достизања вишег процента високообразованог становништва Србије.

За овакав предлог законски основ налазимо у члану 100, став 1, 2 и 3, Закона о високом образовању ("Сл. Гласник РС", 88/2017, 73/2018, 27/2018 - др. закон, 67/2019, 6/2020 - др. закони, 11/2021 – аутентично тумачење, 67/2021 i 67/2021 – др. закон):

Високошколска установа врши упис на студије у складу са законом, уз вредновање опште, стручне и уметничке матуре.

Високошколска установа својим општим актом утврђује који се испити са опште, стручне и уметничке матуре вреднују приликом уписа на студије и утврђује критеријуме на основу којих се обавља класификација и избор кандидата за упис на студије.

Високошколска установа сачињава ранг листу пријављених кандидата за упис на студије првог степена на основу општег успеха постигнутог у средњем образовању у четворогодишњем трајању и на матурским испитима, резултата испита за проверу посебних знања, склоности и способности и по потреби на основу успеха на националним и интернационалним такмичењима, у складу са општим актом високошколске установе.

Након разговора са директорима и представницима средњих школа из Ниша, у коме је препознат заједнички став о овом питању, постигнут је договор да се Филозофски факултет у Нишу и Савез заједница средњих школа Србије обрате Министарству просвете, науке и технолошког развоја овим заједничким дописом.

Надамо се да ће наш предлог и аргументација бити узети у разматрање и уважени у даљем процесу припрема за увођење државне матуре.

Срдачан поздрав

Декан Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Наталија Јовановић

Председник Савеза заједница средњих школа Србије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

…………………………………………………..